CELEX: 52008XG0606(02)
Language: sl
Date: 2008-06-06
Title: Sklepi Sveta z dne 22. maja 2008 o izobraževanju odraslih

6.6.2008   
            
            
               SL
            
            
               Uradni list Evropske unije
            
            
               C 140/10
            
         Sklepi Sveta z dne 22. maja 2008 o izobraževanju odraslih
   (2008/C 140/09)
   SVET EVROPSKE UNIJE –
   ob upoštevanju naslednjega:
   
               (1)
            
            
               Evropski svet je na spomladanskem zasedanju v Lizboni leta 2000 (1) v sklepih pozval, da bi bilo treba evropske sisteme izobraževanja in usposabljanja posodobiti, da bi se lahko odzvali na zahteve gospodarstva znanja ter na vse večje družbeno-gospodarske in demografske izzive, s katerimi se Unija srečuje v času globalizacije.
            
         
               (2)
            
            
               Evropski svet je na spomladanskem zasedanju v Barceloni leta 2002 v sklepih (2) izrecno pozval države članice, naj zagotovijo, da imajo vsi državljani osnovne kvalifikacije, starejšim delavcem pa naj zagotovijo več možnosti, da bi lahko ostali na trgu dela, zlasti tako, da jim omogočijo dejanski dostop do vseživljenjskega učenja.
            
         
               (3)
            
            
               V Resoluciji Sveta z dne 27. junija 2002 o vseživljenjskem učenju (3) je poudarjeno, da se mora vseživljenjsko učenje začeti v predšolskem obdobju in trajati do obdobja po upokojitvi ter zajemati celoten spekter formalnega, neformalnega in priložnostnega učenja.
            
         
               (4)
            
            
               Resolucija Sveta z dne 19. decembra 2002 o okrepljenem sodelovanju na področju poklicnega izobraževanja in usposabljanja (4) navaja, da sta prilagodljivost in zaposljivost odraslih, vključno s starejšimi delavci, močno odvisni od možnosti za posodobitev in pridobitev novega znanja v celotnem poklicnem življenju.
            
         
               (5)
            
            
               Resolucija Sveta z dne 28. maja 2004 o krepitvi politik, sistemov in praks pri usmerjanju (5) poudarja, da bi morali vsi evropski državljani imeti dostop do usmerjevalnih storitev v vseh življenjskih obdobjih, poseben poudarek pa bi bilo treba nameniti posameznikom in ogroženim skupinam.
            
         
               (6)
            
            
               Svet je v sklepih z dne 28. maja 2004 o skupnih evropskih načelih za identifikacijo in potrjevanje neformalnega in priložnostnega učenja (6), ki so bila določena na podlagi kopenhagenske izjave iz novembra 2002, pozval k razvoju in širjenju evropskih instrumentov za priznavanje neformalnega in priložnostnega učenja.
            
         
               (7)
            
            
               Cilj Priporočila Evropskega parlamenta in Sveta z dne 18. decembra 2006 o ključnih kompetencah za vseživljenjsko učenje (7) je med drugim zagotoviti, da bodo odrasli lahko razvijali in posodabljali znanje vse življenje ter da se zagotovi ustrezna infrastruktura za nadaljevanje izobraževanja in usposabljanja odraslih.
            
         
               (8)
            
            
               Svet je v sklepih z dne 25. maja 2007 o skladnem okviru kazalnikov in meril na področju izobraževanja in usposabljanja (8) pozval k nadaljnjemu razvijanju kazalnikov o kompetencah odraslih.
            
         
               (9)
            
            
               Priporočilo Evropskega parlamenta in Sveta z dne 23. aprila 2008 o uvedbi evropskega ogrodja kvalifikacij (9) spodbuja pristop opisa kvalifikacij, ki temeljijo na učnem rezultatu in ne na tem, kako in kje so bile pridobljene.
            
         
               (10)
            
            
               Svet in Komisija sta leta 2008 pripravila skupno poročilo o napredku pri izvajanju delovnega programa „Izobraževanje in usposabljanje 2010“, v njem pa sta poudarila, da je nizka stopnja udeležbe starejših in nizko kvalificiranih delavcev v izobraževanju odraslih še vedno ključni problem.
            
         
               (11)
            
            
               Evropski parlament je v Resoluciji z dne 16. januarja 2008 o izobraževanju odraslih: Za učenje ni nikoli prepozno
                   (10) izrecno pozval države članice, naj spodbujajo pridobivanje znanja in uvedejo kulturo vseživljenjskega učenja, zlasti z izvajanjem politike enakosti spolov, s katero bi izobraževanje odraslih postalo privlačnejše, dostopnejše in učinkovitejše –
            
         POZDRAVLJA sporočilo Komisije iz oktobra 2006 z naslovom Za učenje ni nikoli prepozno
       (11) in akcijski načrt Komisije iz septembra 2007 z naslovom Za učenje je vedno pravi čas
       (12); oba poudarjata pomen izobraževanja odraslih kot ključno prvino vseživljenjskega učenja ter države članice pozivata, naj odpravijo ovire za sodelovanje, izboljšajo splošno kakovost in učinkovitost izobraževanja odraslih, pospešijo postopek potrjevanja in priznavanja ter zagotovijo zadostna vlaganja in spremljanje sektorja;
   PRIZNAVA ključno vlogo, ki jo lahko ima izobraževanje odraslih pri doseganju ciljev lizbonske strategije s spodbujanjem socialne kohezije, zagotavljanjem potrebnega znanja državljanom pri iskanju nove zaposlitve in pri pomoči Evropi, da bo bolje pripravljena na izzive globalizacije. Zlasti je treba:
   
               1.
            
            
               dvigniti raven znanja pri še vedno precejšnjem številu nizko kvalificiranih delavcev, da bi vsem državljanom omogočili prilagajanje na tehnološke spremembe in prihodnje potrebe po znanju ter tako prispevali k boljši splošni gospodarski uspešnosti;
            
         
               2.
            
            
               obravnavati problem stalno visokega števila mladih osipnikov, tako da se vsem, ki kot odrasli nimajo kvalifikacij, ponudi ponovna priložnost, pri tem pa se je treba posebej osredotočiti na področja, kot so pismenost in računske spretnosti, znanje na področju IT ter učenje jezikov;
            
         
               3.
            
            
               preprečevati socialno izključenost zaradi, denimo, nizke stopnje osnovne izobrazbe, nezaposlenosti in socialne izolacije na podeželju, pri tem pa – ob upoštevanju trenutnih demografskih in migracijskih trendov – več pozornosti nameniti zahtevam starejših delavcev in migrantov v zvezi z vseživljenjskim učenjem in usposabljanjem;
            
         
               4.
            
            
               zagotoviti učinkovito, uspešno in kakovostno izobraževanje odraslih, da bi povečali aktivno sodelovanje pri tem izobraževanju, zlasti marginaliziranih skupin, privabili dovolj široko javnost in povečali zasebna vlaganja v ta sektor ter zasebni sektor spodbudili, naj izobraževanje odraslih obravnava kot ključni dejavnik za razvijanje delovnega in poslovnega okolja;
            
         MENI, da lahko izobraževanje odraslih znatno prispeva k izpolnjevanju takšnih potreb, zlasti z zagotavljanjem gospodarskih in socialnih ugodnosti, kot sta večja zaposljivost, dostop do bolj kakovostnih delovnih mest, bolj odgovorno državljanstvo in večje sodelovanje civilne družbe, ter ugodnosti za posameznike, kot so boljši osebnostni razvoj, boljše zdravje in počutje ter boljša samopodoba, v skladu s tem pa velja tudi naslednje:
   
               1.
            
            
               izobraževanju odraslih bi bilo treba nameniti večji poudarek in bolj učinkovito podporo na nacionalni ravni, in sicer ga umestiti v okvir splošnih prizadevanj za razvijanje kulture vseživljenjskega učenja;
            
         
               2.
            
            
               posebni ukrepi iz Priloge k tem sklepom bi lahko bili del celovitega okvira za prihodnje ukrepe na tem področju v okviru delovnega programa „Izobraževanje in usposabljanje 2010“;
            
         
               3.
            
            
               pri nadaljnjem oblikovanju in izvajanju takšnih ukrepov bi se morala v celoti upoštevati odgovornost držav članic za učno vsebino ter organizacijo sistemov izobraževanja in usposabljanja, pri tem pa bi se morala uporabiti odprta metoda usklajevanja;
            
         
               4.
            
            
               napredek in spremljanje izobraževanja odraslih bi morala biti usklajena s celovitim okvirom kazalnikov in meril, ki jih je Svet sprejel maja 2007, in se vključiti v prihodnja skupna poročila o napredku pri izvajanju delovnega programa „Izobraževanje in usposabljanje“;
            
         
               5.
            
            
               medsektorskost, raznolikost, kompleksnost in bogatost izobraževanja odraslih zahtevajo integriran pristop, ki vključuje vse zainteresirane strani, tudi na lokalni in regionalni ravni, ter socialne partnerje in NVO;
            
         v skladu s tem POZIVA DRŽAVE ČLANICE, naj obravnavajo vprašanja, ki so povezana z izobraževanjem odraslih in so opredeljena v teh sklepih, zlasti z izvajanjem ukrepov iz Priloge glede na posebne okoliščine in prednostne naloge držav članic;
   ter POZIVA KOMISIJO, naj:
   
               —
            
            
               podpre države članice pri nadaljnjem razvijanju in izboljševanju izobraževanja odraslih, tako da jim poleg zagotavljanja več možnosti, širšega dostopa in večjega sodelovanja zagotovi tudi bolj relevantne, v izide usmerjene učne rezultate, in sicer z uporabo ukrepov, kot so, denimo, ukrepi iz Priloge k tem sklepom,
            
         
               —
            
            
               zagotovi komplementarnost in skladnost med nadaljnjim ukrepanjem v zvezi s takšnimi ukrepi ter izvajanjem bolonjskega in kopenhagenskega procesa, kolikor se nanašata na izobraževanje odraslih,
            
         
               —
            
            
               okrepi in uporabi obstoječe raziskovalne strukture za potrebe izobraževanja odraslih,
            
         
               —
            
            
               nadaljuje in okrepi sodelovanje z mednarodnimi organizacijami in ustreznimi nevladnimi organi s tega področja ter vzpostavi povezave med regionalnimi pobudami, kot je sodelovanje Evrope in Azije, in pobudami na svetovni ravni, kot sta „Izobraževanje za vse“ in razvojni cilji tisočletja.
            
         
      (1)  Dok. SN 100/00 REV 1.
   
      (2)  Dok. SN 100/02, REV 1, odstavka 32 in 33.
   
      (3)  UL C 163, 9.7.2002, str. 2.
   
      (4)  UL C 13, 18.1.2003, str. 2.
   
      (5)  Dok. 9286/04.
   
      (6)  Dok. 9600/04.
   
      (7)  UL L 394, 30.12.2006, str. 10.
   
      (8)  UL C 311, 21.12.2007, str. 13.
   
      (9)  UL naveden pozneje.
   
      (10)  (2007/2114 (INI)) – P6_TA-PROV(2008)0013.
   
      (11)  Dok. 14600/06 – COM(2006) 614 konč.
   
      (12)  Dok. 13426/07 – COM(2007) 558 konč.
   
      PRILOGA
      POSEBNI UKREPI ZA OBDOBJE 2008–2010
      A.   S STRANI KOMISIJE V SODELOVANJU Z DRŽAVAMI ČLANICAMI
      
                  1.
               
               
                  Preučiti reforme na področju izobraževanja in usposabljanja na nacionalni ravni, zlasti razvoj nacionalnih sistemov kvalifikacij v povezavi z evropskim ogrodjem kvalifikacij in razvoj sistemov prenašanja kreditnih točk v formalnem, neformalnem in priložnostnem učenju, da bi odraslim izboljšali dostop do sistema kvalifikacij.
               
            
                  2.
               
               
                  Preučiti učinek nacionalnih reform na področju izobraževanja in usposabljanja v smislu razporeditve finančnih sredstev med različne starostne skupine v skladu s konceptom vseživljenjskega učenja.
               
            
                  3.
               
               
                  Podpirati razvoj možnosti, pogojev in sredstev za poklicno pot – na podlagi obstoječe dobre prakse v državah članicah – za tiste, ki delajo na področju izobraževanja odraslih, da bi povečali preglednost in izboljšali status tega poklica.
               
            
                  4.
               
               
                  Opravljati nadaljnje raziskave v zvezi z razvojem meril kakovosti za izvajalce izobraževanja odraslih.
               
            
                  5.
               
               
                  Pripraviti skupno zbirko dobrih praks in projektov za spodbujanje zlasti težko dosegljivih skupin z določitvijo ključnih dejavnikov za njihovo ponovno vključitev na trg dela in v družbo ter za boljšo samopodobo.
               
            
                  6.
               
               
                  Določiti dobre prakse pri ocenjevanju učnih rezultatov, zlasti nizko kvalificiranih in starejših delavcev ter migrantov, ki so bili večinoma pridobljeni izven formalnih sistemov izobraževanja.
               
            
                  7.
               
               
                  Pripraviti glosar dogovorjenih pojmov, ki se uporabljajo na področju izobraževanja odraslih, ter na podlagi obstoječih zbirk podatkov, vključno z zbirkami OECD, in v skladu z uredbo o pripravi in razvoju statističnih podatkov o izobraževanju in vseživljenjskem učenju iz leta 2008 (1) določiti niz bistvenih podatkov, primerljivih na evropski ravni, ki so potrebni za lažje spremljanje (treba je zagotoviti, da imajo vse države članice pravico sodelovati pri tem delu).
               
            
                  8.
               
               
                  Spodbujati ukrepe za krepitev položaja izobraževanja odraslih v okviru nacionalnih strategij za vseživljenjsko učenje.
               
            
                  9.
               
               
                  Podpirati kampanje za večjo ozaveščenost in spodbujanje morebitnih udeležencev ter tako povečati splošno udeležbo v okviru izobraževanja odraslih.
               
            B.   S STRANI DRŽAV ČLANIC OB PODPORI KOMISIJE
      
                  1.
               
               
                  Spodbujati in podpirati izmenjavo dobre prakse, vzajemno učenje in razvijanje skupnih projektov na področju izobraževanja odraslih med zainteresiranimi stranmi v državah članicah.
               
            
                  2.
               
               
                  V okviru spodbujanja razvoja kulture vseživljenjskega učenja tesno sodelovati pri prepoznavanju in odstranjevanju ovir za izobraževanje odraslih ter pri zagotavljanju visokokakovostne ponudbe, ki ustreza povpraševanju, in struktur za izobraževanje odraslih, vključno z možnostmi za e-učenje in učenje na daljavo.
               
            
                  3.
               
               
                  Podpirati visokošolske ustanove in ustanove za poklicno usposabljanje, da bi še bolj spodbujale odrasle udeležence, ter razvijati partnerstva s poslovnim sektorjem, da bi delodajalce spodbudili k organizaciji izobraževanja odraslih na delovnem mestu, delojemalce pa k udeležbi na takšnih izobraževanjih.
               
            
                  4.
               
               
                  Delovati v smeri lajšanja dostopa do izobraževanja odraslih in povečanja udeležbe pri tem izobraževanju za vse državljane, zlasti pa za tiste, ki so zgodaj opustili osnovno izobraževanje in usposabljanje in si želijo ponovne priložnosti, ter za tiste s posebnimi potrebami in nezadostnim osnovnim znanjem ali s slabimi izobraževalnimi rezultati, da bi jih spodbudili k izboljšanju njihovih kvalifikacij.
               
            
                  5.
               
               
                  Zagotoviti učinkovito in uspešno uporabo programa vseživljenjskega učenja, evropskih strukturnih skladov in drugih podobnih virov financiranja, da bi izboljšali ponudbo priložnosti za izobraževanje odraslih.
               
            
                  6.
               
               
                  Spodbujati razvoj in uporabo sistemov usmerjanja v vseživljenjsko učenje, ki lahko odraslim nudijo neodvisne informacije in nasvete, analizo znanja posameznika ter prilagojeno usmerjanje na poklicni poti.
               
            
                  7.
               
               
                  Preučiti – z vidika stroškovne učinkovitosti – prispevek izobraževanja odraslih k socialni koheziji in gospodarskemu razvoju.
               
            
                  8.
               
               
                  Spodbujati razvoj metodologij in orodij, potrebnih za ocenjevanje ključnega znanja in ključnih kompetenc – tudi tistih, ki so bili v glavnem pridobljeni izven formalnih sistemov izobraževanja – ter jih potrditi in opredeliti v smislu učnih rezultatov, pri tem pa prispevati k spodbujanju postopkov potrjevanja in priznavanja.
               
            
                  9.
               
               
                  Prizadevati si za zagotovitev ustreznih sredstev za izobraževanje odraslih pri dodeljevanju finančnih sredstev za različne izobraževalne sektorje v skladu s konceptom vseživljenjskega učenja.
               
            
                  10.
               
               
                  Spodbujati aktivno vključenost socialnih partnerjev in drugih zainteresiranih skupin, vključno z NVO, pri zagotavljanju visokokakovostnega izobraževanja, prilagojenega potrebam različnih kategorij udeležencev. Poseben poudarek bi bilo treba nameniti pristopu k izobraževanju na področju IKT in razvijanju znanja na tem področju.
               
            
                  11.
               
               
                  Okrepiti sodelovanje s Cedefop in Unescovim Institutom za vseživljenjsko učenje ter v celoti izkoristiti vse raziskovalne zmogljivosti drugih mednarodnih institucij na področju izobraževanja in učenja odraslih.
               
            
                  12.
               
               
                  Na podlagi rezultatov, pridobljenih pri izvajanju teh ukrepov, preučiti nadaljnje morebitne ukrepe po letu 2010 v skladu z nadaljnjim ukrepanjem po delovnem programu „Izobraževanje in usposabljanje 2010“.
               
            
         (1)  Uredba Evropskega parlamenta in Sveta z dne 23. aprila 2008 o pripravi in razvoju statističnih podatkov o izobraževanju in vseživljenjskem učenju – Dok. PE-CONS 3659/3/07 REV 3. UL naveden pozneje.